Stjórn Icelandair vill veita æðstu stjórnendum fyrirtækisins kaupaukarétt og bónusa. Forseti Alþýðusambands Íslands segir að algert rof sé að verða milli æðsta lagsins í fyrirtækinu og almennra starfsmanna.
Æðstu stjórnendur Icelandair geta fengið kauprétt að hlutabréfum fyrir tvo milljarða króna og þar að auki 25 prósenta bónusa ofan á laun sín samkvæmt tillögu stjórnar. Forseti ASÍ segir þetta minna á árin fyrir hrun.
Stjórn Icelandair leggur til við aðalfund fyrirtækisins í byrjun næsta mánaðar að tekið verði upp bónuskerfi og kaupréttarkerfi fyrir æðstu stjórnendur fyrirtækisins. Stjórnin segir að í þessu felist hvatning fyrir stjórnendur til að standa sig framúrskarandi vel og um leið sé dregið úr hættu á að þeir hætti með skömmum fyrirvara. Samkvæmt tillögunum geta stjórnendur fengið árlegan bónus sem nemur fjórðungi af launum þeirra. Þeir geta svo á þremur árum keypt samanlagt 900 hluti sem nú eru metnir á tvo milljarða króna. Hækki bréfin geta stjórnendur hagnast á því en standi verðmæti félagsins í stað eða fellur geta þeir sleppt því að nýta kaupréttinn.
Drífa Snædal, forseti Alþýðusambands Íslands, segir að algjört rof sé að verða milli æðsta lagsins í fyrirtækinu og almenns starfsfólks sem haldi því gangandi.
Mér rennur kalt vatn milli skinns og hörunds að upplifa það að við séum komin í svona fyrirhrunsástand aftur. Það eru farnar að berast fréttir af því að okkar viðskiptasnillingar séu svo verðmætir að til þess að fólk erlendis fái þá ekki til vinnu, þá þurfi að mylja undir þá.
Hún rifjar upp harðvítuga kjaradeilu Icelandair og Flugfreyjufélags Íslands. Starfsfólk hafi gefið mikið eftir.
Þannig að flugfreyjur og fólkið sem heldur þessu gangandi frá degi til dags tekur á sig skellinn frá degi til dags. Auk þess hefur Icelandair verið dæmt brotlegt vegna þess að þeir fóru ekki eftir starfsaldursröð í tengslum við endurráðningar.
Þar að auki sé annað dómsmál í gangi vegna uppsagnar trúnaðarmanns. Hún segir nær að almennt launafólk fremur en stjórnendur njóti góðs af ef félagið hefur peninga afgangs til að bæta kjör.

Stjórn Icelandair vill veita æðstu stjórnendum fyrirtækisins kaupaukarétt og bónusa. Forseti Alþýðusambands Íslands segir að algert rof sé að verða milli æðsta lagsins í fyrirtækinu og almennra starfsmanna.